b'\n_START_ARTICLE_\nStatens Naturhistoriske Museum\n_START_SECTION_\nHistorie\n_START_PARAGRAPH_\nStatens Naturhistoriske blev stifteti 2004 i forbindelse med den organisatoriske sammenl\xc3\xa6gning af Zoologisk Museum, Geologisk Museum, Botanisk Museum og Botanisk Have. I dag findes der tre hovedmuseer i Danmark: Statens Museum for Kunst, Nationalmuseet og Statens Naturhistoriske Museum. Selvom det samlede Statens Naturhistorie Museum er en forholdsvis ny organisation, s\xc3\xa5 kan museets r\xc3\xb8dder spores tilbage til 1600-tallet. _NEWLINE_Eksempelvis gemmer museets samlinger p\xc3\xa5 genstande fra den f\xc3\xb8rste videnskabelige ekspedition til Det Lykkelige Arabien i 1763-1767, hvor naturforskeren Pehr Forssk\xc3\xa5l indsamlede alt fra koraller, konkylier og fisk til planter og insekter. Ekspeditionens st\xc3\xb8rste naturvidenskabelige resultater var Forssk\xc3\xa5ls beskrivelse af 60 nye plantesl\xc3\xa6gter og 700 nye arter af planter fra Arabien og \xc3\x86gypten. _NEWLINE_Forssk\xc3\xa5ls samlinger h\xc3\xb8rer til blandt museets \xc3\xa6ldste og udg\xc3\xb8r sammen med genstande fra Ole Worms Naturaliekabinet fra midten af 1600-tallet, genstande fra Det Kongelige Kunstkammer, originalerne til Flora Danica, Christian 4.s Kongsbergs\xc3\xb8lv og P.W. Lunds samlinger fra Lagoa Santa i Brasilien nogle af \xe2\x80\x9dkronjuvelerne\xe2\x80\x9d i museets samlinger. De fort\xc3\xa6ller om naturhistoriens og naturvidenskabens fremkomst i Danmark, og er de f\xc3\xb8rste led i en ubrudt k\xc3\xa6de, hvor der stadig bliver tilf\xc3\xb8jet nye led.\n_START_SECTION_\nSamlinger\n_START_PARAGRAPH_\nSamlingerne udg\xc3\xb8r museets absolutte kerne. Museets samlinger omfatter ca. 14 millioner store og sm\xc3\xa5 naturskatte. Ud over diamanter, smaragder, rubiner og krystaller er der konserverede sommerfugle, hvepse, giraffer, dinosaurer, urokser, mammutter, blomsterplanter, alger og meteoritter indsamlet gennem mere end 400 \xc3\xa5r. Hertil kommer levende eksemplarer af blandt andet k\xc3\xb8d\xc3\xa6dende planter, orkideer, kaktus og egetr\xc3\xa6er, i alt ca. 12.000 plantearter, som findes i Botanisk Have._NEWLINE_De\xc2\xa014 millioner genstande er indsamlet over hele verden og udg\xc3\xb8r st\xc3\xb8rstedelen af Danmarks naturhistoriske kulturarv. Samlingerne fra Danmark, F\xc3\xa6r\xc3\xb8erne og Gr\xc3\xb8nland er verdens st\xc3\xb8rste og belyser naturudviklingen gennem de seneste 3,8 milliarder \xc3\xa5r og samspillet mellem mennesker og natur gennem de sidste 10.000 \xc3\xa5r._NEWLINE_Samlingerne danner grundlag for museets forskning, uddannelse og formidling og underst\xc3\xb8tter desuden en bred vifte af international forskning. _NEWLINE_Museets samlinger vokser l\xc3\xb8bende som en konsekvens af, at det er museets opgave at for\xc3\xb8ge samlingerne p\xc3\xa5 strategisk og systematisk vis. Udbygningen af samlingerne skyldes museets egne indsamlinger i ind- og udland, donationer, bytte samt i meget begr\xc3\xa6nset omfang k\xc3\xb8b af genstande.\n_START_SECTION_\nUdstillinger\n_START_PARAGRAPH_\nI dag findes alle Statens Naturhistoriske Museums udstillinger og publikumsaktiviteter p\xc3\xa5 Zoologisk Museum, Geologisk Museum og i Botanisk Have. N\xc3\xa5r det nye museum \xc3\xa5bner i 2022, flyttes samlinger, udstillinger og forskning fra Zoologisk Museum ind til Botanisk Have. Geologisk Museums bygninger kommer til at indg\xc3\xa5 som en del af det nye museum.\n_START_SECTION_\nForskning\n_START_PARAGRAPH_\nMuseets forskning har som overordnet tema beskrivelsen og udforskningen af \xe2\x80\x9daltings oprindelse og udvikling\xe2\x80\x9d og beskrivelsen af den biologiske og geologiske mangfoldighed omkring os. Forskningen, der udf\xc3\xb8res, er prim\xc3\xa6rt samlingsbaseret grundforskning, som \xc3\xb8ger forst\xc3\xa5elsen for sammenh\xc3\xa6nge mellem jorden og solsystemets opst\xc3\xa5en og udvikling, den levende naturs opst\xc3\xa5en og udvikling, samt samspillet mellem natur og menneske.\n_START_SECTION_\nUddannelse\n_START_PARAGRAPH_\nStatens Naturhistoriske Museum tilbyder gennem kurser og projekter muligheder for at m\xc3\xb8de en bred vifte af st\xc3\xa6rke forskningsmilj\xc3\xb8er og komme helt t\xc3\xa6t p\xc3\xa5 samlingerne._NEWLINE_Hvert \xc3\xa5r deltager mere end 40.000 skoleelever skole- og gymnasieelever i museets undervisningstilbud, b\xc3\xa5de p\xc3\xa5 museet og via online-undervisningsplatforme. Et stigende antal folkeskolel\xc3\xa6rere f\xc3\xb8lger desuden kursusforl\xc3\xb8b p\xc3\xa5 museet med henblik p\xc3\xa5 at f\xc3\xa5 inspiration og forbedre deres undervisning inden for naturvidenskab._NEWLINE_Endelig uddanner museet i samarbejde med de \xc3\xb8vrige institutter p\xc3\xa5 K\xc3\xb8benhavns Universitet Danmarks nye biologer og geologer, og udbyder kurser p\xc3\xa5 b\xc3\xa5de bachelor, kandidat og PhD niveau. Uddannelsen af morgendagens forskere sker igennem ph.d.-studerende, og mange af disse forl\xc3\xb8b sker i samarbejde med udenlandske forskningsinstitutioner.\n_START_SECTION_\nNyt naturhistorisk museum\n_START_PARAGRAPH_\nDanmark skal have et nyt nationalt museum for naturhistorien. Statens Naturhistoriske Museum, der best\xc3\xa5r af Geologisk Museum, Zoologisk Museum og Botanisk Have,\xc2\xa0skal samles i en r\xc3\xa6kke nye og eksisterende bygninger ved Botanisk Have i K\xc3\xb8benhavn. Det nye naturhistoriske museum er tegnet af Lundgaard & Tranberg Arkitekter og arkitekt Claus Pryds. Realiseringen af det nye museum bygger p\xc3\xa5 et samarbejde mellem K\xc3\xb8benhavns Universitet, staten og en r\xc3\xa6kke private fonde.'